RELACION

PËR

PROJEKTVENDIMIN

“PËR DISA NDRYSHIME NË VENDIMIN NR. 686, DATË 29.07.2015, TË KËSHILLIT TË MINISTRAVE “PËR MIRATIMIN E RREGULLAVE, TË PËRGJEGJËSIVE E TË AFATEVE PËR ZHVILLIMIN E PROCEDURËS SË VLERËSIMIT TË NDIKIMIT NË MJEDIS (VNM) DHE PROCEDURËS SË TRANSFERIMIT TË VENDIMIT E DEKLARATËS MJEDISORE”, TË NDRYSHUAR”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i këtij projektvendimi është integrimi i kërkesave për mbrojtjen e biodiversitetit dhe zonave të veçanta të ruajtjes në procedurat e vlerësimit të ndikimit në mjedis, nëpërmjet përfshirjes së vlerësimit të duhur, si pjesë e procesit të shqyrtimit të projekteve që mund të kenë ndikim në këto zona.
Projektvendimi synon zbatimin e kërkesës së Direktivës 92/43/KEE “Për ruajtjen e habitateve natyrore dhe të faunës e florës së egër”, të transpozuar në kuadrin ligjor kombëtar nëpërmjet legjislacionit për mbrojtjen e natyrës, duke përcaktuar rolin e autoritetit përgjegjës për menaxhimin e zonave të veçanta të ruajtjes gjatë procesit të shqyrtimit dhe vlerësimit të projekteve si dhe të parashikimeve të ligjit nr.10440/2011 “Për vlerësimin e ndikimit në mjedis” të ndryshuar. Gjithashtu, projektvendimi përcakton elementet bazë që duhet të përmbajë vlerësimi i duhur, me qëllim garantimin e një analize të plotë, të argumentuar shkencërisht dhe të bazuar në të dhëna të verifikueshme mbi ndikimet e mundshme të projekteve në habitatet natyrore, speciet e mbrojtura, proceset ekologjike dhe integritetin e zonave të mbrojtura, në përputhje me kërkesat e nenit 6 të Direktivës së Habitateve 92/43/KEE. 
II. VLERËSIMI I PROJEKTAKTIT NË RAPORT ME PROGRAMIN POLITIK TË KESHILLIT TË MINISTRAVE, ME PROGRAMIN ANALITIK TE AKTEVE DHE DOKUMENTE TË TJERA POLITIKE

Ky projektvendim hartohet në zbatim të ligjit nr. 10440, datë 07.07.2011, “Për vlerësimin e ndikimit në mjedis”, të ndryshuar, si dhe në kuadër të përmbushjes së detyrimeve që rrjedhin nga legjislacioni kombëtar dhe procesi i afrimit me acquis të Bashkimit Evropian, për zbatimin e direktivës në fushën e mbrojtjes së natyrës dhe biodiversitetit.
Projektakti kontribuon në forcimin e mekanizmave të mbrojtjes së zonave të veçanta të ruajtjes, për vlerat e tyre natyrore dhe garanton që vendimmarrja mjedisore të mbështetet në të dhëna shkencore dhe analiza të plota të ndikimeve mjedisore.
III.   ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Gjatë zbatimit të procedurave të VNM-së është evidentuar nevoja për përcaktimin më të qartë të procedurave që lidhen me projektet të cilat zhvillohen ose mund të ushtrojnë ndikim mbi zonat e veçanta të ruajtjes. Në mungesë të dispozitave të detajuara procedurale, vlerësimi i duhur nuk është trajtuar në mënyrë të unifikuar në kuadër të procedurave të VNM-së. 

Në këtë kontekst, projektvendimi:

-përcakton detyrimin për konsultimin e autoritetit përgjegjës për menaxhimin e zonave të veçanta të ruajtjes gjatë procesit të shqyrtimit të projekteve;
-përcakton procedurën për identifikimin e projekteve që i nënshtrohen vlerësimit të duhur;
-përcakton përmbajtjen minimale të raportit të vlerësimit të duhur;

-garanton që vendimmarrja të mbështetet në analiza shkencore dhe vlerësime të ndikimeve kumulative, integritetit të zonës dhe efektivitetit të masave zbutëse; 
-forcon mbrojtjen e habitateve natyrore, specieve dhe proceseve ekologjike në zonat e veçanta të ruajtjes. 
Efekti i pritshëm i këtyre ndryshimeve është përmirësimi i standartit të procesit të vlerësimit të ndikimit në mjedis gjatë shqyrtimit të projekteve dhe përmirësimi i cilësisë së vendimmarrjes mjedisore si dhe garantimi i mbrojtjes efektive të biodiversitetit.

IV. VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektvendimi është në përputhje me nenin 100 të Kushtetutës dhe të pikës 5, të nenit 7, të ligjit nr. 10440, datë 07.07.2011 “Për vlerësimin e ndikimit në mjedis” të ndryshuar. Gjithashtu, projektvendimi është në harmonizim me parashikimet e shkronjave “d” dhe “ç” të  nenit 8 të ligjit nr.10440/2011.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Projektakti lidhet me zbatimin e kërkesave që burojnë nga kuadri i Bashkimit Evropian në fushën e mbrojtjes së natyrës, veçanërisht me parimet e vlerësimit të duhur për planet dhe projektet që mund të kenë ndikim në zonat e mbrojtura dhe habitatet me rëndësi të veçantë për ruajtjen e biodiversitetit.
Projektvendimi kontribuon në pafrimin e legjislacionit kombëtar me standardet evropiane për mbrojtjen e habitateve natyrore dhe specieve. 

VI. PERMBLEDHJE SHPJEGUESE E PERMBAJTJES SE PROJEKTAKTIT.

Projektvendimi parashikon shtesa në Kreun I dhe Kreun II të vendimit nr. 686, datë 29.7.2015, të ndryshuar.
Në Kreun I, parashikohen disa shtesa, nëpërmjet të cilit shtohet konsultimi me autoritetin përgjegjës për menaxhimin e zonave të veçanta të ruajtjes për të vlerësuar nëse projekti ndodhet ose ka ndikim në këto zona si dhe përcaktohet procedura e njoftimit të AKM-së nga ky autoritet lidhur me nevojën për kryerjen e vlerësimit të duhur dhe në rastet kur kërkohet vlerësim i duhur, projekti do t’i nënshtrohet procedurës së thelluar të VNM-së. 

Në Kreun II parashikon shtimin  e kërkesës që dokumentacioni në fazën e njoftimit të përmbajë edhe vlerësimin pë rastet kur projekti i nënshtrohet kësaj procedure, i hartuar mbi bazën e të dhënave më të mira shkencore të disponueshme, me qëllim vlerësimin e efekteve të projektit, individualisht ose në kombinim me plane apo projekte të tjera, mbi objektivat e ruajtjes dhe integritetin e zonës së veçantë të ruajtjes, dhe që përmban të paktën elementet minimale të vlerësimit të duhur, duke përfshirë objektivat e ruajtjes, hartat GIS, studimet biologjike sezonale, vlerësimin e ndikimeve kumulative, analizën e integritetit të zonës, masat shmangëse dhe zbutëse, planin e monitorimit, analizën e alternativave dhe argumentimin shkencor të përfundimeve; 
Gjithashtu, vlerësimi i duhur duhet të bëhet bazuar në studimet bazë biologjike të kryera sipas metodologjive shkencore të përshtatshme dhe në periudhat sezonale përkatëse, duhet përfshirë inventarizimi i habitateve dhe specieve, sipas cikleve të migrimit, shumimit, folezimit dhe dimërimit, sipas rastit. Duhet të mbahen në konsideratë vlerësimi i efekteve kumulative të projektit, individualisht dhe në kombinim me plane ose projekte ekzistuese, të miratuara ose të parashikueshme, që mund të ndikojnë mbi të njëjtën zonë të veçantë të ruajtjes, apo analiza e ndikimit të projektit mbi integritetin e zonës së veçantë të ruajtjes, duke vlerësuar nëse projekti cenon strukturën, funksionet ekologjike dhe aftësinë afatgjatë të zonës për të përmbushur objektivat e saj të ruajtjes. Rol thelbesor luajnë masat  shmangëse dhe zbutëse, të cilat duhet të jenë të përcaktuara në mënyrë të qartë, të matshme, të zbatueshme dhe të verifikueshme, duke përfshirë afatet, përgjegjësit dhe burimet financiare për zbatimin e tyre. 
Gjithashtu, parashikohet konsultimi i raportit të vlerësimit të duhur me autoritetin përgjegjës për menaxhimin e zonave të veçanta të ruajtjes
VII. INSTITUCIONET DHE ORGANET QE NGARKOHEN PER ZBATIMIN E AKTIT

Ngarkohen Ministria e Mjedisit dhe Agjencia Kombëtare e Mjedisit, në bashkëpunim me autoritetin përgjegjës për menaxhimin e zonave të veçanta të ruajtjes për zbatimin e këtij vendimi.
VIII. MINISTRITE, INSTITUCIONET DHE SUBJEKTET E TJERA QE KANE KONTRIBUAR NE HARTIMIN E PROJEKTAKTIT

Në hartimin e këtij projekvendimi kanë kontribuar specialistët e Drejtorisë së Programimit dhe Harmonizimit të Kuadrit Rregullator dhe struktura teknike e biodiversitetit në Ministrinëë e Mjedisit, të cilët kanë duke bashkëpunuar me Agjenicinë Kombëtare të Mjedisit dhe Agjencinë Kombëtare të Zonave të Mrojtura, si institucione zbatuese të këtij vendimi. 

Projektvendimi do t’i nënshtrohet procesit të konsultimit publik dhe atij ndërinstitucional me ministritë e linjës. 
IX. RAPORTI I VLERESIMIT TE TE ARDHURAVE DHE  SHPENZIMEVE BUXHETORE

Zbatimi i projektvendimit nuk ka efekte financiare shtesë për buxhetin e shtetit.

M I N I S T R I
SOFJAN JAUPAJ

Relacion shpjegues për projektvendimin “Për disa ndryshime në vendimin nr. 686, datë 29.07.2015 të Këshillit të Ministrave “Për miratimin e rregullave, të përgjegjësive e të afateve për zhvillimin e procedurës së vlerësimit të ndikimit në mjedis (VNM) dhe procedurës së transferimit të vendimit e deklaratës mjedisore”, të ndryshuar.

